[{"text_idx": "#000000", "text": "Utiligo de novaj energioj en Tibeto (I)"}, {"text_idx": "#000001", "text": "Sun-energiaj akvovarmigiloj sur tegmentoj de log\u0302domoj de tibetanoj, ventmueliloj starantaj antau\u0306 au\u0306 malantau\u0306 domoj kaj varma fontoakvo por hejtado en kortoj... c\u0302io c\u0302i montras, ke la sun-energio, vent-energio, geotermo kaj aliaj resursoj estas vaste utiligataj en Tibeto. Ili ne nur kompletigas la mankon de konvenciaj energioj de Tibeto, sed ankau\u0306 ludas pozitivan rolon por protekti la medion en la regiono. Nuntempe la vent-, sun- kaj geoterm-energioj jam eniris en la c\u0302iutagan vivon de pas\u0302tistoj kaj kamparanoj kaj g\u0302in s\u0302ang\u0302is. Oni uzas resursojn el la naturo en lumigo, telekomunikado, radio, televido, akvoboligo, kuirado, hejtado kaj aliaj kampoj."}, {"text_idx": "#000003", "text": "Lampoj kun aparta formo staras ambau\u0306flanke de la s\u0302oseo en la sidejo de la vilag\u0302a registaro de Namco en la gubernio Damxun de Tibeto. En la supra parto de la lampostango instalig\u0302as oblonga plato. Tio estas novtipa sun-energia lampo."}, {"text_idx": "#000004", "text": "En C\u0302inio Tibeto okupas la unuan lokon rilate al la ric\u0302eco de sun-energiaj resursoj kaj estas ankau\u0306 mond-skale unu el la regionoj plej ric\u0302aj je sun-energiaj resursoj. En multaj lokoj de Tibeto la averag\u0302a radiado de la suno en c\u0302iu jaro atingas 6-8 mil megaj\u0302ulojn por c\u0302iu kvadrata metro. Tio egalas al preskadu\u0306 duoblo de la averag\u0302a sun-radiado en ebenaj\u0302aj regionoj kun la sama latitudo. La averag\u0302a sunbrilado de Tibeto en c\u0302iu jaro atingas c\u0302irkau\u0306 3 mil horojn kaj la rekta radiado de la suno estas 56%-78% de g\u0302ia totala radiado; tiu c\u0302i proprocio estas je 40% pli alta ol tiu en ebenaj\u0302aj regionoj."}, {"text_idx": "#000005", "text": "En la 80-aj jaroj de la pasinta jarcento la Tibeta Energi-esplora Centro enkondukis sun-energiajn kuirfornojn en Tibeton por solvi la malfacilaj\u0302ojn de pas\u0302tistoj kaj kamparanoj kau\u0306zatajn de la manko de brulaj\u0302oj en ilia vivo. G\u0302is nun la nombro de sun-energiaj kuirfornoj uzataj en Tibeto atingis 260 mil. En normala sunbrilado la kuirforno povas boligi 3.8 kilogramojn da akvo en 15 minutoj. Uzante g\u0302in c\u0302iu familio povas s\u0302pari 1000 kilogramojn da brul-lignoj c\u0302iu-jare."}, {"text_idx": "#000006", "text": "Surbaze de plibonigo de la malnovaj sun-energiaj fornoj la Tibeta Energi-esplora Centro faris porteblajn kaj faldeblajn sun-energiajn fornojn. Dank' al la financa subteno de la registaro multaj pas\u0302tistoj kaj kamparanoj senpage ricevis porteblajn fornojn, per kiuj ili povas prepari varman akvon kaj buterteon en c\u0302iu ajn tempo."}, {"text_idx": "#000007", "text": "En la vilag\u0302o Nanmu de la gubernio Qu\u0308xu\u0308 mi renkontis la maljunulinon Luosang, kiu preparas mang\u0302on. S\u0302i diris al mi: \"Nun ni uzas ne nur sun-energion, sed ankau\u0306 puran metanon. La suno helpas nin en akvoboligo kaj la metano en kuirado. Antau\u0306e ni faris kuiradon per bovfekaj\u0302oj kaj pajloj kaj ilia fumo nigrigis la murojn. Ni metis bovfekaj\u0302ojn kaj pajlojn en la korto, kaj pro tio la korto farig\u0302is malorda kaj malpura.\" S\u0302i kondukis min al la metanejo, kiu varmig\u0302as per sun-energio kaj ligig\u0302as al la kuirejo per dukto. En la forcejo de metanejo kreskas legomoj kaj fruktarboj. S\u0302i diris: \"Dank' al metano, ni ne plu faras kuiradon per bovfekaj\u0302oj, kaj krome ni povas mang\u0302i fres\u0302ajn legomojn kaj fruktojn. Ni ne plu mang\u0302as nur terpomojn kaj rafanojn en vintro kiel antau\u0306e.\""}, {"text_idx": "#000008", "text": "Nuntempe la varm-utiliga teknologio de la sun-energio eniris en novan disvolvan periodon en Tibeto. La nombro de sun-energiaj fornoj uzataj en Tibeto atingis 395 mil. Krome oni konstruis tie 120 mil kvadratajn metrojn da sun-energiaj domoj kaj sunradiaj forcejoj, kaj sun-energian nag\u0302ejon. Lastatempe la Energi-esplora Instituto sub la Scienca Komitato de la Tibeta Au\u0306tonoma Regiono faras eksperimenton pri sun-energia hejtado en sia tri-etag\u0302a oficdomo kun 800 kvadrataj metroj. Oni instalis sur la tegmento de la domo varmkolektan dukton sur areo de 152 kvadrataj metroj, kiu povas sendi varman venton al c\u0302ambroj kaj varmigi la tutan domon en vintro."}]